Vakansieprogram leer kinders oor veilige leefstyl | Netwerk24
Vakansieprogram leer kinders oor veilige leefstyl
Hier is die groep kinders wat aan die vakansieprogram deelgeneem het.
Die Moorreesburg-polisie in samewerking met die Swartland- en Weskus-distrik-munisipaliteite asook die plaaslike gemeenskapspolisiëringsforum (GPF) het in die Oktober-skoolvakansie 'n vakansieprogram gehou om kinders in die gemeenskap besig te hou.
Die vakansieprogram is van Maandag 4 tot Vrydag 8 Oktober aangebied met rolspelers soos die Swartland-brandweer, die wetstoepassing-K9-honde-eenheid en die departement van korrektiewe dienste wat inligtingsessies en demonstrasies gedoen het.
Verskeie onderwerpe is bespreek, soos openbare opvoeding met betrekking tot gemeenskapsveiligheid, gebruik van verbode middels, eiendom- en kontakmisdaad, rolspel, die lewe in die tronk en lewenskeuses en veiligheidswenke vir wanneer 'n brand in 'n huis of gebou uitbreek. Die Sport-teen-misdaad-program en 'n skoonmaakaksie was ook deel van die program.
Sers. Nicolette Visagie, 'n woordvoerder van die Moorreesburg-polisie, het al die rolspelers bedank vir hul deelname en bydra tot die vakansieprogram en om kinders te leer om veilig te wees, om nee te sê vir misdaad en verbode middels, om die regte keuses te maak en nie in die tronk te eindig nie.